മണ്ണിടിച്ചില് ഭീഷണിയില് അട്ടച്ചാക്കല് ഈസ്റ്റ് കോളനി കോന്നി: ഇന്നലെ പെയ്ത മഴയില് അട്ടച്ചാക്കല് ഈസ്റ്റ് കോളനിയില് മണ്ണിടിച്ചിലുണ്ടായി. കോളനിയിലെ നാടുകാണി അച്ചന്കുഞ്ഞിന്റെ കൃഷി ചെയ്യാതെ കിടക്കുന്ന വസ്തുവിലാണ് മണ്ണിടിച്ചിലുണ്ടായത്. ആളപായമില്ല.അട്ടച്ചാക്കല് ഈസ്റ്റ് ജംഗ്ഷന് മുകളിലുള്ള മലഞ്ചരുവിലാണ് മണ്ണിടിച്ചില് ഉണ്ടായ പ്രദേശം. കോളനിയിലെ മുപ്പതോളം വീടുകള് ദുരിതത്തിലാണ്. കോന്നി പഞ്ചായത്തിലെ മൂന്നാം വാര്ഡിലുള്പ്പെടുന്നതാണ് പ്രദേശം നാടുകാണി മലയുടെ ഒരു വശത്തെ ചെങ്കുത്തായ ചരുവിലാണ് കോളനിയിലെ മുപ്പതോളം കുടുംബങ്ങള് താമസിക്കുന്നത്. പ്രദേശത്തെ പറമ്ബുകളിലെല്ലാം വെള്ളം കെട്ടി നില്ക്കുന്ന സ്ഥിതിയാണ്. ഇവിടുത്തെ വീടുകളിലും കയറിയ വെള്ളം ഇറങ്ങിയിട്ടില്ല. വീണ്ടും മഴപെയ്താല് ഇവിടെ ദുരന്തമുണ്ടാവാനുള്ള സാദ്ധ്യത നിലനില്ക്കുന്നതായി വാര്ഡ് മെമ്ബര് ജോയിസ്ഏബ്രഹാം പറഞ്ഞു. കുത്തനെയുള്ള ചരിഞ്ഞ പ്രദേശമായ ഇവിടെ താമസിക്കുന്ന കുടുംബങ്ങള് ഭീതിയിലാണ് കഴിയുന്നത്. മഴ തുടര്ന്നാല് ഇവരെ സുരക്ഷിത സ്ഥാനത്തേക്ക് മാറ്റേണ്ടിവരും. കോളനിയുടെ അടിവാരത്തു സ്ഥിതി ചെയ്യുന്ന ക്രഷര് യൂണിറ്റിന്റെ പ്രവര്ത്തനവും പ്രദേശത്തിന് ഭീഷണിയായി മാറുകയാണ്. മുമ്ബും ഇവിടെ ചെറിയ തോതിലുള്ള മണ്ണിടിച്ചില് ഉണ്ടായിട്ടുണ്ട്. മണ്ണിടിച്ചിലുണ്ടായ സ്ഥലം കോന്നി പഞ്ചായത്ത് പ്രസിഡന്റ് സുലേഖ വി. നായര്, ബ്ളോക്ക് പഞ്ചായത്ത് മെമ്ബര് രാഹുല് വെട്ടൂര്, പഞ്ചായത്ത് മെമ്ബര്മാരായ ജോയിസ് ഏബ്രഹാം, ശോഭ മുരളി, പഞ്ചായത്ത് സെക്രട്ടറി ജയപാലന്, റവന്യു വകുപ്പ് ഉദ്യോഗസ്ഥര് എന്നിവര് സന്ദര്ശിച്ചു.